ADVANC ส้มหล่น / GULF รับ 2 เด้ง
ประเด็นเรื่อง ทรู กับ ดีแทค ควบรวมกิจการกันนอกจากจะเป็นประโยชน์กับทั้ง 2 หุ้นแล้ว..หุ้นอย่าง ADVANC ยังรับประโยชน์จากดีลดังกล่าวด้วย
ประเด็นเรื่อง ทรู กับ ดีแทค ควบรวมกิจการกันนอกจากจะเป็นประโยชน์กับทั้ง 2 หุ้นแล้ว..หุ้นอย่าง ADVANC ยังรับประโยชน์จากดีลดังกล่าวด้วย
22 พ.ย. 2564

ประเด็นเรื่อง ทรู กับ ดีแทค ควบรวมกิจการกัน
นอกจากจะเป็นประโยชน์กับทั้ง 2 หุ้นแล้ว
อีกมุมหนึ่ง…
หุ้นอย่าง บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ยังรับประโยชน์จากดีลดังกล่าวด้วย
หรือพูดง่าย ๆ คือ “ส้มหล่น”
เมื่อวานนี้ราคาหุ้น ADVANC บวก 13.00 บาท ปิดที่ 209 บาท เปลี่ยนแปลง +6.63% ระหว่างวันราคาขึ้นไปสูงสุด 212 บาท และต่ำสุด 209 บาท ท่ามกลางมูลค่าการซื้อขายกว่า 7,244 ล้านบาท มากเป็นอันดับ 2 รองจาก TRUE ส่วนอันดับ 3 คือ DTAC
ราคาหุ้นแอดวานซ์ฯ ที่ปิดระดับดังกล่าว (209 บาท)
ถือเป็นการปิดระดับสูงสุดในรอบ 21 เดือน
ส่วนราคาหุ้นที่ขึ้นมายืนเหนือ 200 บาทได้อีกครั้ง ก็นับเป็นครั้งแรกในรอบ 18 เดือน
มีคำถามว่า ราคาหุ้นแอดวานซ์ฯ จะวิ่งขึ้นไปได้อีกไหม
จากการวิเคราะห์ โอกาสของแอดวานซ์ฯ รวมถึงการดีดลูกคิดคำนวณตัวเลขสำคัญทางการเงินต่าง ๆ
นักวิเคราะห์ต่างมองตรงกัน
หุ้นแอดวานซ์ฯ น่าจะมีต้นทุนด้านค่าใช้จ่ายลดลง จากการแข่งขันที่จะลดความรุนแรงลง
จากเดิมมีผู้เล่นในตลาด 3 ราย
เร็ว ๆ นี้จะลงมาเหลือเพียง 2 ราย
แน่นอนว่า การแข่งขันจะลดลง การจัดทำโปรโมชั่นต่าง ๆ จะไม่รุนแรงเหมือนที่ผ่านมา
มีการวิเคราะห์กันออกมาว่า การควบรวมกันของทรูกับดีแทค
ทั้ง 2 ค่ายมือถือต่างจะได้ประโยชน์ในเชิงโครงสร้างที่แข็งแกร่งขึ้นทั้ง Market share และคลื่นความถี่สั้น-กลาง
และแน่นอนว่าจะขยับเป็นเบอร์หนึ่ง
ทำให้บริษัทใหม่ที่กำลังเกิดขึ้นนั้น มีข้อได้เปรียบในการ “ลดต้นทุน” ได้ง่ายขึ้น
ส่วนในระดับอุตสาหกรรมของค่ายมือถือ
ผู้เล่นในตลาดลดลง และผลักดันแนวโน้มการแข่งขันด้าน “ราคา” ทั้งการ “ออกโปรโมชั่น”
ที่สำคัญมาก และมากที่สุด คือ การประมูลคลื่นความถี่ในอนาคต การแข่งขันเรื่องราคาจะลดลงอย่างแน่นอน
ประเด็นเชิงบวกต่าง ๆ เหล่านี้
จะเห็นว่าไม่ใช่เฉพาะทรูกับดีแทค ที่ได้ประโยชน์
แต่ผู้เล่นทั้งตลาดต่างได้ประโยชน์ทั้งหมด และมีโอกาสเพิ่มอัตรากำไรในอนาคตอย่างมีนัยสำคัญ
นักวิเคราะห์ต่างระบุว่า มีความเป็นไปได้สูงที่พวกเขาจะปรับแนวโน้มคาดการณ์ผลประกอบการของแอดวานซ์ฯ ขึ้น
และรวมถึงอัตรากำไร
และบรรทัดสุดท้ายคือ “ราคาเป้าหมาย” ที่จะถูกอัพขึ้นของแอดวานซ์ฯ
จากข้อมูลของ settrade พบว่า ราคาเป้าหมายสูงสุดอยู่ที่ 259 บาท และต่ำสุด 205 บาท
มี IAA Consensus Target Price อยู่ที่ 226 บาท
ส่วนหุ้น GULF หรือ บมจ.กัลฟ์ เอ็นเนอร์จี ดีเวลลอปเมนท์
ราคาหุ้นเมื่อวานนี้ บวก 0.75 บาท ปิดที่ 42 บาท เปลี่ยนแปลง +1.82% มูลค่าการซื้อขาย 966.5 ล้านบาท
กัลฟ์ฯ ราคาวิ่งขึ้นมาจากประเด็นเรื่องค่าเอฟที (FT) มาตั้งแต่ปลายสัปดาห์ก่อนหน้า
ล่าสุด ในฐานะผู้ถือหุ้นใหญ่แอดวานซ์ฯ ผ่าน INTUCH จะได้รับประโยชน์จากรายได้ และอัตรากำไรของทั้งแอดวานซ์ และ INTUCH จะเพิ่มขึ้นอย่างมีนัยสำคัญด้วย
ต้องมาติดตามดูว่า บรรดานักวิเคราะห์จะปรับเพิ่มอัพไซด์ให้กับแอดวานซ์ฯ มากขึ้นแค่ไหน
และประโยชน์จะตกมาอยู่กับกัลฟ์ฯ ในส่วนอย่างไร